Jeppe Kofod (S), 2003-05-07:
Først til fru Margrete Auken: Jeg går jo ud fra, at regeringen lige så meget anderkender de sociale og økonomiske menneskerettigheder som de politiske menneskerettigheder.
Det må jeg gå ud fra, ellers må regeringen afkræfte det.
Det er jo en standard, der er vedtaget, og den ved jeg at regeringen bakker op.
Men det kan godt være, at fru Margrete Auken har nogle andre informationer.
Så vil jeg sige en ting mere: Jeg opfatter ikke den her debat, vi har i dag, og denne forespørgsel, som en diskussion om omfanget af og niveauet for dansk udviklingsbistand.
Sådan har jeg ikke opfattet det.
Jeg opfatter det som en debat om, hvordan vi bedst muligt fremmer menneskerettigheder.
Derfor er jeg fuldstændig enig i, når der bliver spurgt til, om det, at nogle regeringer forbryder sig mod menneskerettighederne, så det går i den forkerte retning, skal bruges som undskyldning for nedskæringer, at det er dybt forkert.
Det vil jeg gerne slå fast.
Det vil jeg aldrig nogen sinde forsvare på nogen måde.
Og her synes jeg, at regeringen har gjort en fejltagelse.
Jeg nævnte også, hvad man kunne have gjort for at omlægge bistanden, så de udstødte grupper, de demokratibevægelser, der er, rent faktisk har mulighed for at gøre noget.
Et eksempel på, hvad regeringen gjorde, er f.eks., at de skar 10 pct. generelt bare på bistanden til ngo'erne, samtidig med at der blev argumenteret for, at man skulle fremme demokrati og menneskerettigheder - totalt selvmodsigende.
De samme ngo'er, som man beder om at tage et ansvar i Malawi, i Zimbabwe, i Eritrea og andre steder, skærer man så bare 10 pct. i deres projekter gennem en sådan grønthøstermetode.
Det hænger jo ikke sammen.
Så der er helt klare brudlinjer i forhold til regeringen. Men jeg vil sige, at jeg mener grundlæggende, at enhver ansvarlig politiker må sige, at når der er en grundlæggende forkert udvikling på demokrati- og menneskerettighedsområdet, skal det have konsekvenser.
Dér er jeg enig med regeringen.
Jeg mener sådan set, og det vil jeg gerne gentage, men regeringen må modsige mig, hvis det er en forkert opfattelse,
at det også er den danske regerings opfattelse, at de sociale, økonomiske og politiske rettigheder sådan set er ligestillet, at det arbejder man for på samme niveau.
Det er det ene, jeg gerne vil sige. Det andet er til spørgsmålet om, hvordan vi så i Socialdemokratiet mener, at vi skal fremme de sociale og økonomiske rettigheder.
Jo, vi mener, at man bør tage fat på den erklæring, der var på FN's årtusindtopmøde, hvor man helt klart sætter nogle mål om, at man inden år 2015 skal have halveret fattigdommen, at inden år 2015 skal alle børn have ret til grundlæggende skolegang osv. Det skulle man målrette bistanden i forhold til og specielt i de lande, hvor man har et konkret programsamarbejde.
På den måde kunne man fremme også de sociale og økonomiske rettigheder.
Det er vores holdning til det spørgsmål.
Vi mener, at hvis man nu i EU-landene og i de lande, der giver bistand, der betyder noget, lagde sig fast på den målsætning og fulgte det, man sådan set har tilsluttet sig i FN-sammenhænge, kunne vi rykke også på de sociale og økonomiske rettigheder.
Det er vores klare holdning til det her.